Årsmøtet i Oslo Venstre støttet ungdomspolitikernes krav om å tillate statlig regulert salg av cannabis.

Unge Venstre ønsker å gå lenger, og vil la folk få lov å dyrke sin egen cannabis, men det fikk de ikke med seg årsmøtet på. Flertallet av møtedeltakerne støttet i stedet en uttalelse om at mildere narkotiske stoffer skal kunne gjøres tilgjengelig enten til offentlig godkjent behandling eller gjennom strengt statlig regulert distribusjon.

– Jeg er glad for at Oslo Venstre har gått inn for en viktig start på det som bør være en totalrenovering av dagens narkotikapolitikk. Cannabis er mindre skadelig av alkohol, men behandles på samme måte som tunge stoffer som heroin og metamfetamin, sier Tor Frøytvedt Dahl, leder i Oslo Unge Venstre.